CELEX: 32016R0862
Language: lv
Date: 2016-05-31 00:00:00
Title: Komisijas Īstenošanas regula (ES) 2016/862 (2016. gada 31. maijs) par atteikumu atļaut tādu veselīguma norādi uz pārtikas produktiem, kura neattiecas uz slimības riska samazināšanu un uz bērnu attīstību un veselību (Dokuments attiecas uz EEZ)

1.6.2016   
            
            
               LV
            
            
               Eiropas Savienības Oficiālais Vēstnesis
            
            
               L 144/24
            
         KOMISIJAS ĪSTENOŠANAS REGULA (ES) 2016/862
   (2016. gada 31. maijs)
   par atteikumu atļaut tādu veselīguma norādi uz pārtikas produktiem, kura neattiecas uz slimības riska samazināšanu un uz bērnu attīstību un veselību
   (Dokuments attiecas uz EEZ)
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes 2006. gada 20. decembra Regulu (EK) Nr. 1924/2006 par uzturvērtības un veselīguma norādēm uz pārtikas produktiem (1) un jo īpaši tās 18. panta 4. punktu,
   tā kā:
   
               (1)
            
            
               Saskaņā ar Regulu (EK) Nr. 1924/2006 veselīguma norādes uz pārtikas produktiem ir aizliegtas, ja vien Komisija tās nav atļāvusi saskaņā ar minēto regulu un tās nav iekļautas atļauto norāžu sarakstā.
            
         
               (2)
            
            
               Regulā (EK) Nr. 1924/2006 paredzēts arī, ka pārtikas apritē iesaistītie uzņēmēji veselīguma norāžu atļaujas pieteikumus var iesniegt dalībvalsts kompetentajai iestādei. Derīgos pieteikumus valsts kompetentā iestāde nosūta Eiropas Pārtikas nekaitīguma iestādei (EFSA) (turpmāk “iestāde”) zinātniskā novērtējuma veikšanai, kā arī Komisijai un dalībvalstīm informācijai.
            
         
               (3)
            
            
               Komisija, ņemot vērā iestādes sniegto atzinumu, lemj par veselīguma norāžu atļaušanu. Dažos gadījumos zinātniskais riska novērtējums vien nevar nodrošināt visu informāciju, ar kuru būtu jāpamato riska pārvaldības lēmums, tāpēc būtu jāņem vērā citi pamatoti faktori, kas attiecas uz aplūkojamo jautājumu.
            
         
               (4)
            
            
               Pēc tam, kad uzņēmums Oy Karl Fazer AB iesniedza pieteikumu saskaņā ar Regulas (EK) Nr. 1924/2006 13. panta 5. punktu, iestādei lūdza sniegt atzinumu par veselīguma norādi saistībā ar augsta šķiedrvielu satura rudzu maizi, kas gatavota ar ieraugu, un glikēmiskās reakcijas samazināšanos pēc ēšanas (jautājums Nr. EFSA-Q-2014-00012 (2)). Pieteikuma iesniedzējs ierosināja šādu norādes formulējumu: “Augsta šķiedrvielu satura rudzu maizes, kas gatavota ar ieraugu, lietošana uzturā samazina glikēmisko reakciju un insulīna reakciju pēc ēšanas.” Pēc iestādes pieprasījuma pieteikuma iesniedzējs precizēja, ka attiecībā uz norādīto ietekmi augsta šķiedrvielu satura rudzu maize, kas gatavota ar ieraugu, būtu jāsalīdzina ar glikozi.
            
         
               (5)
            
            
               Komisija un dalībvalstis 2014. gada 8. oktobrī saņēma iestādes zinātnisko atzinumu, kurā tā, pamatojoties uz iesniegtajiem datiem, secināja, ka ir noteikta cēloņsakarība starp gandrīz jebkura pārtikas produkta lietošanu uzturā un glikēmiskās reakcijas samazināšanos pēc ēšanas, salīdzinot ar glikozi.
            
         
               (6)
            
            
               Saskaņā ar Regulas (EK) Nr. 1924/2006 6. panta 1. punktu un 13. panta 1. punktu veselīguma norādes nepieciešams pamatot ar vispāratzītiem zinātniskiem pierādījumiem. Ja veselīguma norādes neatbilst citām vispārējām un īpašajām Regulas (EK) Nr. 1924/2006 prasībām, atļaujas piešķiršanu var arī likumīgi atlikt pat tad, ja iestādes zinātniskais novērtējums ir bijis labvēlīgs. Savā zinātniskajā atzinumā iestāde atzīmēja, ka, testējot salīdzināmus pieejamo ogļhidrātu daudzumus no dažādiem ogļhidrātus saturošiem pārtikas produktiem, gandrīz ikviens ogļhidrātus saturošs pārtikas produkts veicina glikēmiskās reakcijas samazināšanos asinīs pēc ēšanas salīdzinājumā ar glikēmisko reakciju asinīs, kuru izraisa glikozes lietošana uzturā. Turklāt tā norādīja, ka pārtikas produkti, kas satur nelielu daudzumu ogļhidrātu vai vispār nesatur pieejamos ogļhidrātus, arī varētu veicināt zemāku glikēmisko reakciju asinīs pēc ēšanas, salīdzinot ar glikozi.
            
         
               (7)
            
            
               Regulā (EK) Nr. 1924/2006 ir noteikts, ka jēdziens “norāde” ir jebkurš ziņojums vai atveidojums, kas pauž, liek domāt vai netieši norāda, ka pārtikas produktam ir sevišķas īpašības. Norāde par augsta šķiedrvielu satura rudzu maizes, kas gatavota ar ieraugu, saistību ar glikēmisko reakciju pēc ēšanas liktu domāt, ka augsta šķiedrvielu satura rudzu maizei, kas gatavota ar ieraugu, ir sevišķas īpašības attiecībā uz glikēmiskās reakcijas samazināšanos pēc ēšanas, salīdzinot ar glikozi, lai gan patiesībā gandrīz visiem pārtikas produktiem ir šāda ietekme. Regulas (EK) Nr. 1924/2006 3. panta otrās daļas a) apakšpunkts nosaka, ka norāžu izmantošana nedrīkstētu būt maldinoša. Norāde, kas liktu domāt, ka konkrētam pārtikas produktam ir sevišķas derīgās īpašības, lai gan patiesībā minētās īpašības piemīt gandrīz visiem pārtikas produktiem, būtu maldinoša.
            
         
               (8)
            
            
               Ņemot vērā iepriekš minēto, norāde uz augsta šķiedrvielu satura rudzu maizes, kas gatavota ar ieraugu, lietošanu uzturā un glikēmiskās reakcijas samazināšanos pēc ēšanas neatbilst Regulas (EK) Nr. 1924/2006 prasībām un tādēļ nevar tikt iekļauta sarakstā ar atļautajām veselīguma norādēm.
            
         
               (9)
            
            
               Nosakot šajā regulā paredzētos pasākumus, Komisija ņēma vērā saskaņā ar Regulas (EK) Nr. 1924/2006 16. panta 6. punktu saņemtās atsauksmes no pieteikuma iesniedzēja.
            
         
               (10)
            
            
               Ir notikusi apspriešanās ar dalībvalstīm,
            
         IR PIEŅĒMUSI ŠO REGULU.
   1. pants
   Šīs regulas pielikumā minēto veselīguma norādi neiekļauj Regulas (EK) Nr. 1924/2006 13. panta 3. punktā paredzētajā Savienības atļauto norāžu sarakstā.
   2. pants
   Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
   
   
      Šī regula uzliek saistības kopumā un ir tieši piemērojama visās dalībvalstīs.
      Briselē, 2016. gada 31. maijā
      
         
            Komisijas vārdā –
         
         
            priekšsēdētājs
         
         Jean-Claude JUNCKER
      
   
   
      (1)  OV L 404, 30.12.2006., 9. lpp.
   
   
      (2)  EFSA Journal 2014; 12(10):3837.
   
      PIELIKUMS
      
         Noraidītā veselīguma norāde
      
      
                  Pieteikums – Regulas (EK) Nr. 1924/2006 attiecīgie noteikumi
               
               
                  Uzturviela, viela, pārtikas produkts vai pārtikas produktu kategorija
               
               
                  Norāde
               
               
                  Atsauce uz EFSA atzinumu
               
            
                  Veselīguma norāde saskaņā ar 13. panta 5. punktu, kas pamatota ar jaunākajām zinātniskajām atziņām un/vai ietver prasību pēc īpašumtiesību datu aizsardzības
               
               
                  Augsta šķiedrvielu satura rudzu maize, kas gatavota ar ieraugu
               
               
                  Samazinātas glikēmiskās reakcijas pēc ēšanas salīdzinājumā ar glikozi
               
               
                  Q-2014-00012